เมืองไทยฯรุกตลาดดิจิทัล
เมืองไทยประกันชีวิตเปิดแผนธุรกิจดิจิทัล หนุนทุกช่องทางให้เป็นครื่องมือเสนอขายบริการ รับกระแสใหม่
22 ก.ย. 2559

เมืองไทยประกันชีวิตเปิดแผนธุรกิจดิจิทัล หนุนทุกช่องทางให้เป็นครื่องมือเสนอขายบริการ รับกระแสใหม่
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต เปิดเผยว่า บริษัทตั้งเป้าหมายในการเป็นดิจิทัลอินชัวเรอร์ โดยจะนำระบบดิจิทัลเข้ามาสนับสนุนการทำงาน ทุกๆ ขั้นตอน ทั้งก่อนการขาย ระหว่างเสนอขาย และการให้บริการหลังการขาย โดยสนับสนุนให้ทุกช่องทางขาย ทั้งการขายผ่านธนาคาร ตัวแทน นายหน้า ได้ใช้ระบบที่บริษัทพัฒนาขึ้นนำไปให้บริการลูกค้าเพื่อความรวดเร็ว โปร่งใส ซึ่งขณะนี้มีตัวแทน 4,000 คน ที่ใช้ระบบดิจิทัลในการให้บริการลูกค้า
ทั้งนี้ ยอมรับว่าการขายประกันผ่านออนไลน์ ยังมีไม่มาก เมื่อรวมกับช่องทางขายตรงทางโทรทัศน์ (ไดเรกทีวี) จะมีประมาณ 10% เท่านั้น จากลูกค้าที่มีทั้งหมด 2 ล้านราย แต่แนวโน้มการใช้ดิจิทัลของคนไทยยิ่งนานจะยิ่งมีจำนวนมากขึ้นและเข้าถึงกลุ่มอื่นๆ มากขึ้น จากปัจจุบันกระจุกตัวในกลุ่มคนรุ่นใหม่ 
สำหรับ 8 เดือนแรกปีนี้ บริษัทมีเบี้ยรับรวมเพิ่มขึ้น 10% โตกว่าอุตสาหกรรม ยอดขายส่วนใหญ่มาจากช่องทางการขายผ่านธนาคาร ตามด้วยช่องทางตัวแทน ส่วนการขายทางช่องทางออนไลน์ จะมีแบบประกันอุบัติเหตุส่วนบุคคล ประกันออมทรัพย์ ประกันคุ้มครองตลอดชีพและประกันบำนาญ ที่เข้าใจง่าย ไม่ต้องตรวจสุขภาพ และทุนประกันมีจำกัด
นอกจากนี้ ในงานสัปดาห์ประกันภัยบริษัทได้เปิดตัวแบบประกันชีวิตบำนาญ ชำระเบี้ย 5 ปี คุ้มครอง 85 ปี เมื่อครบอายุ 60 ปี ทางบริษัทจะมีการจ่ายบำนาญให้ปีละ 20% ของทุนประกัน และประกันอุบัติเหตุส่วนบุคคล เบี้ย 100 บาท คุ้มครอง 1 แสนบาท เบี้ยประกันอุบัติเหตุคนพิการ เบี้ย 300 บาท คุ้มครอง 1 แสนบาท และมีค่าชดเชยรายวัน 200 บาท/วัน